Þorsteinn Gauti skoraði tíu mörk og var markahæstur á vellinum.vísir / bára Afturelding og Stjarnan skildu jöfn , 30 - 30 , í miklum spennuleik í Olís-deild karla í handbolta í kvöld . Mosfellingar eru áfram í 2. sæti deildarinnar , nú þremur stigum á eftir toppliði Hauka . Stjörnumenn eru komnir upp í 8. sætið eftir að hafa fengið þrjú stig í síðustu tveimur leikjum . . Stjarnan var þó aldrei langt undan og þegar tíu mínútur voru eftir af fyrri hálfleik jafnaði Andri Þór Helgason fyrir Garðbæinga . Hann var frábær í fyrri hálfleik og skoraði sex mörk úr jafn mörgum skotum . Hinum megin voru Þorsteinn Gauti Hjálmarsson og Guðmundur Árni Ólafsson í sérflokki en þeir skoruðu samtals tíu af 14 mörkum liðsins í fyrri hálfleik . Eftir að Sveinn Jose Rivera kom Aftureldingu í 12 - 11 svaraði Stjarnan með 4 - 1 kafla . Guðmundur Árni skoraði síðasta mark fyrri hálfleiks og munurinn því eitt mark , 14 - 15 , þegar liðin gengu til búningsherbergja . Stjarnan byrjaði seinni hálfleikinn miklu betur og komst í tvígang fjórum mörkum yfir . Eftir erfiða byrjun á seinni hálfleik náðu heimamenn vopnum sínum á ný og náðu að jafna metin þegar um tíu mínútur voru eftir . Lokamínúturnar voru æsispennandi . Andri Már Rúnarsson kom Stjörnunni tveimur mörkum yfir , 27 - 29 , en Guðmundur Árni svaraði með tveimur mörkum og staðan orðin jöfn , 29 - 29 . Tandri Már Konráðsson kom Stjörnunni aftur yfir en Þorsteinn Gauti jafnaði með sínu tíunda marki og tryggði Aftureldingu annað stigið . Lokatölur 30 - 30 . Af hverju varð jafntefli ? Stjörnumenn voru heilt yfir sterkari og eru væntanlega svekktari með úrslitin . Spilamennska þeirra var samt góð annan leikinn í röð . Mosfellingar voru ólíkir sjálfum sér í vörninni en sóknin var góð nánast allan tímann . Hverjir stóðu upp úr ? Þorsteinn Gauti var óstöðvandi á löngum köflum og skoraði tíu mörk . Guðmundur Árni var frábær með átta mörk í jafn mörgum skotum og Birkir Benediktsson var heitur undir lokin . Tandri var mjög góður hjá Stjörnunni og skoraði níu mörk . Andri Már átti sinn besta leik í vetur og skoraði átta mörk . Þá var Andri frábær í fyrri hálfleik þar sem hann skoraði sex af sjö mörkum sínum . Hvað gekk illa ? Markvarsla beggja liða var slök og þau hafa oft spilað betri vörn , sérstaklega Afturelding . Hvað gerist næst ? Þetta var næstsíðasti leikur liðanna fyrir jólafrí . Eftir viku mætir Afturelding Fram í Safamýrinni . Degi síðar fær Stjarnan topplið Hauka í heimsókn . Einar Andri var ekki ánægður með vörn Aftureldingar.vísir / bára Einar Andri : Líður ekki vel þegar við erum ekki í takti í vörninni „ Mér fannst Stjarnan spila frábærlega og við vorum í basli með þá í vörninni allan tímann . Ég held að þetta sé í fyrsta sinn í vetur sem við fáum á okkur 30 mörk . Við reyndum ýmislegt en fátt gekk upp . En við héldum áfram og náðum í stig að lokum , “ sagði Einar Andri Einarsson , þjálfari Aftureldingar , eftir jafnteflið við Stjörnuna . Hann var ekki sáttur við varnarleik Mosfellinga en sagði að sóknarleikurinn hefði verið góður . „ Ég var virkilega ánægður með sóknina . Þegar boltinn gekk vorum við aldrei í basli . En okkar leikur gengur út á vörn og markvörslu og okkur líður ekki vel þegar við erum ekki í takti þar , “ sagði Einar Andri . Afturelding lenti mest fjórum mörkum undir í seinni hálfleik og þegar skammt var til leiksloka var Stjarnan tveimur mörkum yfir . „ Við höfum verið góðir í lokin í vetur . Við skoruðum alltaf en ég var aðallega stressaður þegar þeir voru með boltann , “ sagði Einar Andri . Arnór Freyr Stefánsson náði sér ekki á strik í marki Aftureldingar . Einar Andri segir að það skrifist á slakan varnarleik . „ Ég hefði viljað sjá betri varnarleik . Það er ekki hægt að skella skuldinni á Arnór . Hann ver alltaf þegar vörnin er góð . Hann hefur oft dregið okkur að landi . Þetta er samvinna , “ sagði Einar Andri að endingu . Rúnar var sáttur með spilamennsku Stjörnunnar.vísir / bára Rúnar : Sóknarleikurinn var frábærRúnar Sigtryggsson , þjálfari Stjörnunnar , var ánægður með frammistöðu sinna manna þótt hann hefði viljað taka tvö stig með heim í Garðabæinn . „ Ég er pínu svekktur en svo getur maður horft á þetta þannig að við héldum boltanum og stiginu síðustu hálfu mínútuna og glutruðum þessu ekki frá okkur eins og við höfum áður gert í vetur , “ sagði Rúnar við Vísi eftir leik . „ Við tökum stigið og höfum það hugfast að við vorum betri stærstan hluta leiksins . Við vorum með frábærar lausnir oft á tíðum . “ Rúnar var heilt yfir sáttur yfir frammistöðu Stjörnunnar í leiknum . „ Vörnin datt niður í seinni hálfleik en var mjög góð framan af . Sóknarleikurinn frábær , skipulagður og agaður , “ sagði Rúnar sem spilaði á fáum mönnum í leiknum , enda meiðslalisti Stjörnunnar langur . „ Við erum með sjö menn meidda og ég var smá hræddur um að það myndi vanta upp á kraftinn undir lokin . En þeir höfðu gaman að þessu og sýndu vilja . “ Rúnar er ánægður með framfarirnar sem Stjörnumenn hafa sýnt að undanförnu . „ Þetta var ekkert heppnisstig . Við unnum fyrir þessu . Það er eitthvað að verða til og þetta er fínt , “ sagði Rúnar . Hans menn mæta Haukum í síðasta leiknum fyrir jólafrí . „ Það var fínt að fá einn af þessum sjö meiddu inn í hópinn fyrir næsta leik á móti Haukum . Og ætli við verðum ekki fyrsta liðið sem vinnur þá , “ sagði Rúnar og glotti .